 لاهور (شوبز نيوز) من موهڻي اداڪارا سجل علي چيو آهي ته پاڪستاني فلم انڊسٽري جو ماضي انتهائي شاندار رهيو آهي، ان سان گڏوگڏ موجوده دور ۾ ٺهندڙ فلمون به ڪنهن کان گهٽ ناهن. سٺو ۽ معياري ڪم ئي پاڪستاني فلمن جي بحالي ۽ ترقي ۾ اهم ڪردار ادا ڪندو.  خانگي ٽي وي چئنل سان ڳالهائيندي سجل علي چيو ته سڄي دنيا ۾ فلم جو شعبو اهميت رکي ٿو. اسان جي ملڪ ۾ به فلمن جو شعبو ماڻهن جي پهرين ترجيح آهي پر گذريل ڪجهه عرصي دوران جهڙي ريت فلمون هتي ٺاهيون ويون، ان سان فلم ۽ سئنيما جو شعبو بحران جو شڪار ٿيو، اهو رڳو پاڪستان ۾ ئي نه پر سڄي دنيا ۾ ٿيندو آهي، ڪڏهن فلم ۽ سئنيما جو عروج هوندو آهي ته ڪڏهن زوال پر اسان جي ملڪ ۾ هن وقت پاڪستاني سئنيما ۽ فلم جي بحالي جو دور هلي رهيو آهي.  سندس چوڻ هو ته فلم ميڪنگ ۾ اعليٰ تعليم حاصل ڪرڻ کان پوءِ نوجوان هن شعبي کي اختيار ڪري رهيا آهن ۽ جهڙي ريت انهن فلمون ٺاهڻ جو سلسلو شروع ڪيو آهي، ان پاڙيسري ملڪ سميت دنيا جي ڪيترن ئي ملڪن جي فلم ميڪرز کي حيران ڪري ڇڏيو آهي، منهنجي خيال ۾ پاڪستاني فلم انڊسٽري جو مستقبل روشن آهي.  سجل علي چيو ته مون کي اميد آهي ته ايندڙ ڪجهه سالن کان پوءِ پاڪستان فلم انڊسٽري جا فنڪار، هدايتڪار، رائٽر، پروڊيوسر ۽ ٽيڪنڪ سڄي دنيا ۾ ڌيان جو مرڪز بڻجي ويندي.